96/272/EY: Komission päätös, tehty 23 päivänä huhtikuuta 1996, Korean tasavallasta ja Singaporesta peräisin olevien videonauhureiden ja niiden Korean tasavallasta peräisin olevien olennaisten komponenttien tuontia koskevien polkumyynnin vastaisten menettelyjen päättämisestä



Virallinen lehti nro L 101 , 24/04/1996 s. 0019 - 0020



KOMISSION PÄÄTÖS, tehty 23 päivänä huhtikuuta 1996, Korean tasavallasta ja Singaporesta peräisin olevien videonauhureiden ja niiden Korean tasavallasta peräisin olevien olennaisten komponenttien tuontia koskevien polkumyynnin vastaisten menettelyjen päättämisestä (96/272/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisöjen jäsenvaltioista tapahtuvalta tuonnilta suojautumisesta 22 päivänä joulukuuta 1994 annetun neuvoston asetuksen (EY) N:o 3283/94 (1), sellaisena kuin se on viimeksi muutettuna asetuksella (EY) N:o 1251/95 (2), ja erityisesti sen 9 artiklan, ja on kuullut neuvoa-antavaa komiteaa asiasta, sekä katsoo, että A. MENETTELY (1) Vuoden 1995 helmikuussa komissio vastaanotti valituksen, jonka Direct Remedy Against Unfair Merchandise Committee (DRUM-komitea) oli jättänyt yhteisön videonauhureiden ja niiden komponenttien tuottajien puolesta. Päätettyään, että valitus oli jätetty yhteisön teollisuuden puolesta ja että siinä esitettiin riittäviä todisteita polkumyynnistä ja siitä aiheutuneesta merkittävästä vahingosta menettelyn aloittamiseksi, komissio ilmoitti Euroopan yhteisöjen virallisessa lehdessä julkaistulla ilmoituksella (3) polkumyynnin vastaisten menettelyjen aloittamisesta Korean tasavallasta ja Singaporesta peräisin olevien videonauhureiden ja niiden Korean tasavallasta peräisin olevien olennaisten komponenttien tuonnissa. (2) Komissio ilmoitti virallisesti menettelyjen aloittamisesta asianomaisille viejille ja tuojille sekä viejämaiden edustajille ja valituksen tekijälle ja antoi osapuolille, joita asia koski suoraan, mahdollisuuden esittää näkökantansa kirjallisesti ja pyytää saada tulla kuulluiksi. (3) Useat asianomaisten maiden tuottajat, niihin etuyhteydessä olevat tuojat, valituksen tehneet yhteisön tuottajat ja yksi muu yhteisön tuottaja vastasivat niille lähetettyyn kyselylomakkeeseen, esittivät näkökantansa kirjallisesti ja pyysivät saada tulla kuulluiksi. (4) Komissio etsi ja tarkasti kaikki tutkimuksensa kannalta välttämättöminä pitämänsä tiedot ja suoritti tutkimuksia yhteisön tuottajien, kahden korealaisen tuottajan, yhden singaporelaisen tuottajan sekä usean yhteisön tuojan toimitiloissa. (5) Polkumyyntitutkimus tehtiin 1 päivän tammikuuta 1994 ja 31 päivän maaliskuuta 1995 välisenä ajanjaksona. B. TARKASTELTAVANA OLEVAT TUOTTEET (6) Tarkasteltavina olevat tuotteet, joita pidetään tämän menettelyn osalta erillisinä tuotteina, ovat videonauhurit ja niiden olennaiset komponentit, eli skannerit ja kuvapäät. Kyseiset tuotteet luokitellaan CN-koodiin 8521 10 38 (videonauhurit) ja CN-koodiin ex 8522 90 91 (komponentit). C. VALITUKSEN PERUUTTAMINEN JA MENETTELYJEN PÄÄTTÄMINEN (7) Saatettuaan tutkimuksensa päätökseen komissio ilmoitti sen tuloksista valituksen tekijälle. Valituksen tekijä peruutti myöhemmin valituksensa. (8) Valituksen tekijän päätös on riittävä peruste menettelyjen päättämiseksi, ellei voida osoittaa, että tämä olisi yhteisön edun vastaista. Komissio ei ole vastaanottanut eikä sen tiedossa ole mitään osoitusta siitä, että menettelyjen päättäminen olisi yhteisön etujen vastaista. (9) Suojatoimenpiteitä pidetään tarpeettomina näissä olosuhteissa, ja näin ollen Korean tasavallasta ja Singaporesta peräisin olevien videonauhureiden ja niiden Korean tasavallasta peräisin olevien olennaisten komponenttien tuontia koskevat polkumyynnin vastaiset menettelyt olisi päätettävä ottamatta käyttöön kyseisiä toimenpiteitä. (10) Neuvoa-antavaa komiteaa on kuultu asiassa, eikä se ole esittänyt vastalausetta. (11) Asianomaisille osapuolille ilmoitettiin olennaisista tosiasioista ja huomioista, joiden perusteella komissio aikoi päättää menettelyn, ja niitä koskevia näkökantoja ei esitetty, ON PÄÄTTÄNYT SEURAAVAA: Ainoa artikla Päätetään Korean tasavallasta ja Singaporesta peräisin olevien videonauhureiden ja niiden Korean tasavallasta peräisin olevien olennaisten komponenttien tuontia koskevat polkumyynnin vastaiset menettelyt. Tehty Brysselissä 23 päivänä huhtikuuta 1996. Komission puolesta Leon BRITTAN Varapuheenjohtaja (1) EYVL N:o L 349, 31.12.1994, s. 1 (2) EYVL N:o L 122, 2.6.1995, s. 1 (3) EYVL N:o C 104, 25.4.1995, s. 3